Temboe-koning moet tronk toeKoning Dalindyebo (in die grys pak) tydens ‘n besoek van pres. Zuma. Foto: GovernmentZA/Flickr Dalindyebo het appèl aangeteken nadat die hooggeregshof in die Oos-Kaap hom in Julie 2013 skuldig bevind het aan brandstigting, strafbare manslag, ontvoering, regsverydeling en aanranding met die doel om ernstig te beseer. Dalindyebo se appèl teen sy skuldigbevinding aan strafbare manslag is toegestaan en die hof het sy vonnis van 15 jaar tronkstraf na 12 jaar tronkstraf verander. Hy is daaraan skuldig bevind dat hy drie onderdane se huise aan die brand gesteek het nadat hulle glo stamreëls verontagsaam het. Hy het ook drie jong mans so erg aangerand dat hulle moontlik sou sterf indien hulle nie mediese behandeling ontvang het nie. Dalindyebo het aangevoer dat die aanrandings straf was vir misdade wat die mans glo gepleeg het, waaronder huisbraak en verkragting. ŉ Verhoor is egter nie gehou voordat die mans gestraf is nie. Gemeenskapslede het glo ook ŉ jong man vermoor nadat die koning opdrag gegee het dat hy aangerand moet word. Die koning is aanvanklik van moord aangekla, maar later aan strafbare manslag skuldig bevind. Hy is aan regsverydeling skuldig bevind nadat hy glo die vermoorde man se pa geïntimideer het wat daartoe gelei het dat strafregtelike klagte nie aanhangig gemaak is nie. Die koning is aan ontvoering skuldig bevind nadat hy een van sy onderdane se vrou en ses kinders gedwing het om na sy paleis te kom in ŉ poging om die man daarheen te lok. “Sy gedrag was soveel meer betreurenswaardig omdat die slagoffers van sy skrikbewind kwesbare landelike armes was, wat van hom afhanklik was. Ons Grondwet duld nie sulke gedrag nie,” het die appèlhof bevind.